钦定古今图书集成/明伦汇编/官常典/第794卷 > 移剌道
## 钦定古今图书集成/明伦汇编/官常典/第794卷 > 移剌道

按《金史》本传：“道本名赵三，其先乙室部人也。初徙咸
平，为人宽厚有大志，以笃孝著名，通女直、契丹、汉字。
皇统初，补刑部令史，转尚书省令史，再迁大理司直。
丁母忧，起复，迁户部员外郎。正隆三年，徙临潢，咸平
路毕沙河等三猛安屯戍干卢速还奏，海陵谓侍臣
曰：‘道骨相异常，他日必登公辅’。明年，还本部郎中。海”
陵伐宋，为都督府长史。海陵死，师还，无复纪律，士卒
掠淮南，百姓苦之。有男女二百馀人，自愿与道为奴，
道受之。至淮，俟诸军毕济，乃悉遣还。大定二年，复为
户部郎中，与梁𨱇安抚山东。招谕盗贼，民或避盗避
役者，并令归业，不问罪名轻重皆原之，军人不得并
缘虏掠。仆散忠义讨窝干，道，参谋幕府事。贼平，元帅
府以俘获生口分给官僚，道悉纵遣之。还京师，入见，
既退，世宗目送之曰：“此人有干才，可大用也。”迁翰林
直学士，兼修起居注。顷之，世宗曰：“道清廉有干局，翰
林文雅之职，不足以尽其才，中都转运繁剧。”乃改同
知中都路都转运事。诏道送河北、山东等路，廉察善
恶、升降官员。制敕。上曰：“卿从讨契丹，不贪俘获，其志
可嘉，故命卿为使，卿其勉之。”是岁，以廉升者，磁州刺
史完颜蒲速列为北京副留守，潍州刺史蒲察蒲查
为博州防御使，威州刺史完颜兀答补为磁州刺史。
治状不善下迁者，登州刺史大磐为嵩州刺史，同知
南京留守高德基为同知北京转运使，卫州防御使
完颜阿邻为陈州防御使，真定尹徒单拔改为兴平
军节度使，安国军节度使唐括重国为彰化军节度
使。仍具功过善恶宣谕，毋受馈献。迁大理卿。五年，宋
人请和，罢兵，道往山东，阅实军器，振赡戍兵妻子。再
除同知大兴尹，亲军百人长完颜阿思《钵非》禁直日
带刀入宫，其夜入左藏库，杀都监郭良臣，盗取金珠，
点检司执其疑似者八人，掠笞三人死。五人者自诬
其赃不可得。上疑之，命道参问，道持久其狱。既而阿
思钵鬻金事觉，伏诛。上曰：“棰楚之下，何求不得，奈何
点检司不以情求之乎？”赐掠死者钱，人二百贯，周其
家不死者人五十贯。诏自今护卫亲军百人长、五十
人长，非直日不得带刀入宫。迁户部尚书，上曰：“朕初
即位，卿为户部员外郎，闻卿孳孳为善，进卿郎中果
有可称，及贰京尹，亦能善治户部，经治国用，卿其勉
之。”道顿首谢。改西北路招讨使，赐金带。故事，招讨使
到官，诸部皆献驼马，多至数百，道皆却之。数月，皆复
贡职。又丧，去官，起复参知政事。初，诸部有狱讼，招讨司例遣胥吏按问，往往为奸利，道请专设一官，上嘉
纳之。招讨使设勘事官自此始。上谓宰臣曰：“比闻大
理寺断狱，辄经旬月，何邪？”道奏曰：“在法，决死囚不过
七日，徒刑五日，杖刑三日。”上曰：“法有程限，而辄违之，
此官吏之责也。”严戒约以去其弊。进尚书右丞，乞致
仕，上曰：“卿孝于家，忠于朕，通习法令政事，虽逾六十，
心力未衰，未可退也。”乃除南京留守，赐通犀带。上曰：
“河南统军乌古论思列为人少戆，凡边事须与卿共
议，卿以朕意谕思列也。”入拜平章政事。道弟临潼令
幼阿补犯罪至死，道待罪于家。皇太子生日，宴于庆
和殿，上问道何故不在，参知政事粘割干特剌奏曰：
“其弟犯死刑，据制不合入内。”上曰：“此何伤也！”即诏道
起视事。是时，县令多阙，上以问宰相，道奏曰：“散官，宣
武以上借除以充之。”上曰：“廉察八品以下已去官者，
录事、丞、簿有清干之誉者，县尉入优等者，皆与县令。
散官至五品无贪污旷职之名者，亦可与之。俟县令
不阙，即如旧制。”二十三年，罢为咸平尹，封莘国公。上
曰：“卿数年前尝乞致仕，朕不许卿。卿今老矣。咸平卿
故乡，地凉事少，老者所宜。”赐通犀带。明日，复遣近侍
曹渊论旨曰：“咸平自窝斡乱后，民业尚未获旧，朕听
卿归乡里，所以安辑一境也。”二十四年，薨。上闻之，悼
惜良久。是岁幸上京，道过咸平，遣使致祭，赙赠有加，
诏图像藏秘省。擢其子《八狗》为阁门祗候。